Hans Andersen (V), 2007-05-16:
Jeg oplever, at kommunerne i de enkelte regioner har et godt samarbejde om at finde ud af de fremtidige behov.
Det er faktisk sådan nu til forskel fra tidligere, at vi har forpligtet kommunerne til sammen med regionen at se på: Hvad er de fremtidige behov?
Kan vi gå ind og have pladser parate i det øjeblik, hvor behovet opstår?
Det er til forskel fra tidligere, da vi havde de små kommuner og de lidt større amter, hvor vi oplevede, at der var problemer med at håndtere akutte behov.
Vi har nu forpligtet kommunerne og regionerne til at tale sammen om det her og lave aftaler om de fremtidige behov.
En sammenhængende børnepolitik og standarder for sagsbehandling skal være på plads i alle kommuner.
Det er helt afgørende for, at kommunerne kan yde den bedst mulige indsats over for de udsatte børn med bl.a. et styrket samarbejde mellem de mange fagpersoner, der møder børnene i deres hverdag.
Socialministeren vil indberette de kommuner, som endnu ikke har tingene på plads, for Det Kommunale Tilsyn.
Det kan vi altså støtte.
Det er kommunerne forpligtet til.
De udsatte børn har også krav på det.
Anbringelsesreformen, som vi har vedtaget i bred enighed i Folketinget, har syv indsatsområder: Tidlig indsats med bl.a. krav om udarbejdelse af en sammenhængende børnepolitik, bedre sagsbehandling, mere fokus på anbragte børns skolegang, styrket inddragelse af udsatte børn og familier, styrkelse af børns retssikkerhed, et øget efterværn og stærkere kontrol med kommunerne.
Udsatte børn og unge skal have den hjælp, de har behov for.
Venstre vil ikke acceptere, at børn og unge bliver udsat for omsorgssvigt.
Anbringelsesreformen har medført, at de udsatte børn og unge får mere hjælp og får styrket deres retssikkerhed.
Men det er stadig væk ikke godt nok.
Vi skal kunne gøre det bedre.
De udsatte børn må kunne forvente det.
Venstre kan støtte, at vi sætter fokus på kvaliteten i indsatsen under anbringelsen.
Hvad tilbyder vi børnene og de unge, og hvilke resultater opnås?
Udvidelse af Ankestyrelsens muligheder for at gribe ind i en sag kan være nødvendig for at sikre, at der ikke sker unødvendige fejl.
Venstre kan kun anbefale, at vi får mere viden om og indsigt i, hvilke resultater der skabes gennem mere forebyggende foranstaltninger.
Så er der brug for en mere konkret vejledning til kommunerne om, hvordan de kan gribe ind i sager, selv om forældrene ikke samarbejder.
Det skal vi have rettet op på.
»Folketinget udtrykker bekymring over, at ikke alle kommuner har vedtaget den lovpligtige børnepolitik og standarder for sagsbehandlingen, samt at der kan være udsatte børn, der ikke får den nødvendige indsats.
På den baggrund opfordrer Folketinget regeringen til at: – følge op på, at alle kommuner vedtager den lovpligtige børnepolitik og standarder for sagsbehandlingen, samt undersøge indholdet af de vedtagne børnepolitikker – gennemføre en undersøgelse af kommunernes håndtering af underretninger – sikre national dokumentation af resultaterne af indsatsen over for udsatte børn og unge – sætte fokus på kvaliteten i indsatsen under anbringelsen – udvide Ankestyrelsens mulighed for at gribe ind over for kommunerne – etablere en følgegruppe med kommuner om kommunernes indsats og effekten af denne – vejlede kommunerne yderligere om tærsklen for tvangsanbringelser.«